
MARIJAMPOLĖS APYLINKĖS TEISMAS
SPRENDIMAS U Ž AKIŲ
LIETUVOS RESPUBLIKOS VARDU
2020 m. spalio 6 d.
Vilkaviškis
Marijampolės apylinkės teismo Vilkaviškio rūmų teisėjas Valdas Petraitis
teismo posėdyje rašytinio proceso tvarka atsakovui už akių išnagrinėjo civilinę bylą pagal ieškovės uždarosios akcinės bendrovės „Kybartų Darna“ ieškinį atsakovui T. S. (T. S.) dėl skolos už daugiabučio namo administravimą ir kitas paslaugas, delspinigių, procesinių palūkanų ir bylinėjimosi išlaidų priteisimo.
Aprašomoji dalis
Teismas nustatė:
2020 m. rugsėjo 10 d. teisme buvo priimtas uždarosios akcinės bendrovės „Kybartų Darna“ ieškinys atsakovui T. S. dėl 75,66 Eur skolos, 2,24 Eur delspinigių, 5 procentų dydžio metinių procesinių palūkanų ir 20,00 Eur bylinėjimosi išlaidų priteisimo. Atsakovui nepateikus paruošiamųjų procesinių dokumentų ar nedalyvaujant teismo posėdyje, ieškovė ieškinyje prašo priimti sprendimą už akių.
2020 m. rugsėjo 17 d. atsakovui tinkamai (asmeniškai) buvo įteiktos ieškinio ir jo priedų kopijos su teismo pranešimu. Atsakovas įpareigotas per 14 dienų nuo procesinių dokumentų įteikimo jam dienos privalomai pateikti teismui nustatytos formos ir turinio atsiliepimą į ieškinį. Atsakovui išaiškintos atsiliepimo nepateikimo teisinės pasekmės. Teismo nustatytas procesinis terminas atsakovo atsiliepimui pateikti baigėsi. Šio termino pratęsti atsakovas neprašė ir atsiliepimo be pateisinamų priežasčių teismui nepateikė.
Kadangi ieškovė ieškinyje prašo, kad tokiu atveju byloje būtų priimtas sprendimas už akių, ir teismas turi tokią teisę, ieškovės reikalavimai byloje išspręstini priimant byloje sprendimą atsakovui už akių (Lietuvos Respublikos civilinio proceso kodekso (toliau – CPK) 142 straipsnio 4 dalis, 285 straipsnio 1 dalis).
Motyvuojamoji dalis
Teismas konstatuoja:
Atlikus formalų įrodymų tyrimą pagal ieškinį ir ieškovės pateiktus dokumentus – leistinus rašytinius įrodymus, pasitvirtinus šių įrodymų turiniui, nustatyta, kad ieškovė administruoja ir eksploatuoja daugiabutį namą, esantį (duomenys neskelbtini), vykdo remonto darbus ir teikia kitas paslaugas. Šiame name esantis butas Nr. (duomenys neskelbtini) nuosavybės teise priklauso atsakovui T. S.. Atsakovas naudojosi butui, esančiam (duomenys neskelbtini), ieškovės teikiamomis paslaugomis, tačiau prievolės sumokėti ieškovei už per laikotarpį nuo 2019 m. birželio 1 d. iki 2020 m. liepos 31 d. suteiktas paslaugas (šildymo ir karšto vandens sistemų priežiūrą, kredito sutarties aptarnavimą, eksploatavimo darbus, namo administravimą bei už suvartotą elektros energiją namo bendro naudojimo patalpose) neįvykdė ir įsiskolino ieškovei 75,66 Eur. Už nesavalaikį atsiskaitymą ieškovė atsakovui teisės aktų nustatyta tvarka už laikotarpį nuo 2020 m. vasario 1 d. iki 2020 m. liepos 31 d. priskaičiavo 2,24 Eur delspinigių (nuo skolos už suteiktas paslaugas), kurių atsakovas ieškovei taip pat nesumokėjo.
Nurodytos aplinkybės yra grindžiamos ieškovės ieškiniu (b. l. 2-3), Nekilnojamojo turto registro centrinio duomenų banko išrašu (b. l. 4), mokesčio paskaičiavimo lentele (b. l. 5), delspinigių paskaičiavimo lentele (b. l. 6), 2020 m. vasario 24 d. pranešimu atsakovui (b. l. 7).
Lietuvos Respublikos civilinio kodekso (toliau – CK) 4.82 straipsnio 3 dalyje įstatymo leidėjo yra imperatyviai nustatyta, jog butų ir kitų patalpų savininkai privalo proporcingai savo daliai apmokėti išlaidas namui (statiniui) išlaikyti ir išsaugoti, įstatymuose nustatyta tvarka mokėti mokesčius, rinkliavas ir kitas įmokas. Prievolės turi būti vykdomos sąžiningai, tinkamai bei nustatytais terminais pagal įstatymų ar sutarties nurodymus (CK 6.38 straipsnio 1 dalis), draudžiama vienašališkai atsisakyti įvykdyti prievolę ar vienašališkai pakeisti jos įvykdymo sąlygas, išskyrus įstatymų ar sutarties numatytus atvejus (CK 6.59 straipsnis).
Ieškovė savo prievoles įvykdė visiškai ir tinkamai, tuo tarpu atsakovas savo prievolės sumokėti ieškovei už suteiktas paslaugas nevykdė. Todėl remiantis tinkamu prievolių vykdymo principu, ieškovės reikalavimas dėl 75,66 Eur skolos priteisimo iš atsakovo pripažįstamas pagrįstu.
Lietuvos Respublikos įstatymo Dėl delspinigių už nesumokėtus paslaugų mokesčius skaičiavimo fiziniams asmenims 2 straipsnio 1 dalyje numatyta, kad fiziniai asmenys, Lietuvos Respublikos Vyriausybės nustatyta tvarka laiku nesumokėję gyvenamųjų patalpų nuomos bei jų eksploatavimo išlaidų, ryšių bei komunalinių paslaugų mokesčių, už kiekvieną pradelstą dieną moka 0,02 procento delspinigius. Todėl pripažįstama, kad už nesavalaikį atsiskaitymą ieškovė atsakovui teisėtai ir pagrįstai paskaičiavo ir reikalauja priteisti 2,24 Eur delspinigių.
CK 6.37 straipsnio 2 dalyje nustatyta, kad skolininkas privalo mokėti įstatymų nustatyto dydžio palūkanas už priteistą sumą nuo bylos iškėlimo teisme iki teismo sprendimo visiško įvykdymo. Todėl, atsižvelgiant į CK 6.210 straipsnio 1 dalies nuostatą, konstatuotina, kad atsakovas privalo sumokėti ieškovei 5 proc. metines palūkanas nuo priteistos sumos (77,90 Eur (75,66 Eur + 2,24 Eur)) nuo bylos iškėlimo teisme (2020 m. rugsėjo 10 d.) iki teismo sprendimo visiško įvykdymo.
Kadangi ieškinys tenkinamas visiškai, atsakovui tenka pareiga atlyginti ieškovei visas jos turėtas pagrįstas bylinėjimosi išlaidas, t. y. 20,00 Eur sumokėto žyminio mokesčio (b. l. 8) (CPK 93 straipsnio 1 dalis).
Kadangi atlygintinų bylinėjimosi išlaidų valstybei bendra suma nesiekia 5,00 Eur, šios išlaidos nepriteistinos (CPK 96 straipsnio 6 dalis).
Rezoliucinė dalis
Teismas, vadovaudamasis Lietuvos Respublikos civilinio proceso kodekso 93, 96 straipsniais, 142 straipsnio 4 dalimi, 285 straipsnio 1 dalimi, 286, 287 straipsniais,
nusprendžia:
Ieškinį patenkinti visiškai.
Priteisti iš atsakovo (jam už akių) – T. S. (T. S.), asmens kodas (duomenys neskelbtini), deklaruotos gyvenamosios vietos adresas – (duomenys neskelbtini), 75,66 Eur (septyniasdešimt penkis eurus 66 euro ct) skolos už daugiabučio namo administravimą ir kitas paslaugas, 2,24 Eur (du eurus 24 euro ct) delspinigių, 5 (penkių) procentų dydžio metines procesines palūkanas nuo priteistos sumos (77,90 Eur) nuo bylos iškėlimo teisme dienos (2020 m. rugsėjo 10 d.) iki visiško teismo sprendimo įvykdymo ir 20,00 Eur (dvidešimt eurų) bylinėjimosi išlaidų ieškovei – uždarajai akcinei bendrovei „Kybartų Darna“, juridinio asmens kodas 185179431, buveinės adresas J. Basanavičiaus g. 31A, Kybartai, Vilkaviškio r. sav., surenkamoji sąskaita Nr. (duomenys neskelbtini), Luminor Bank AS Lietuvos skyrius.
Atsakovas negali šio sprendimo skųsti nei apeliacine, nei kasacine tvarka, tačiau per 20 dienų nuo jo priėmimo turi teisę paduoti Marijampolės apylinkės teismo Vilkaviškio rūmams motyvuotą pareiškimą dėl sprendimo už akių peržiūrėjimo.
Ieškovė turi teisę per 20 dienų nuo šio sprendimo priėmimo dienos skųsti jį apeliaciniu skundu Kauno apygardos teismui per Marijampolės apylinkės teismo Vilkaviškio rūmus.
Teisėjas Valdas Petraitis

